Chuck Norris

**Karlosas Rėjus „Čakas“ Norisas** (*Carlos Ray „Chuck“ Norris*; 1940 m. kovo 10 d.  – 2026 m. kovo 19 d.) – JAV kovos menų meistras ir Holivudo aktorius, geriausiai žinomas kaip pagrindinio vaidmens aktorius televizijos seriale „Volkeris, Teksaso reindžeris“.

## Biografija
Gimė Rajano miestelyje, Oklahomoje. Motina, Wilma Lee (merg. Scarberry; 1921–2024), buvo airių kilmės, o tėvas, Ray Dee Norris (1918–1971), turėjo vokiečių, britų ir tolimų čerokių šaknų, buvo Antrojo pasaulinio karo veteranas, dirbo mechaniku ir vairuotoju. Č. Norisas turėjo du jaunesnius brolius – Veilandą (miręs) ir Aaroną (Holivudo prodiuseris). Tėvai išsiskyrė, kai Č. Norisui buvo 16 metų, jis su motina ir broliais persikėlė gyventi į Preiri Vilidžą Kanzase, vėliau į Toransą Kalifornijoje.

Baigęs vidurinę mokyklą įstojo į JAV aviacijos pajėgas ir tarnavo Korėjoje. Kariuomenėje gavo *Chuck* pseudonimą. Korėjoje išmoko įvairių kovos metodų, treniravosi tangsudo. 1962 m., po tarnybos kariuomenėje, grįžo į Toransą, kur atidarė kovos menų studiją ir pradėjo dalyvauti turnyruose. 1968 m. Č. Norisas iškovojo profesionalų vidutinio svorio karatė čempiono titulą, kurį išlaikė šešerius metus iš eilės.

Norisas tapo populiarus vaidindamas Bruce Lee priešininką filme „Drakono sugrįžimas“, vėliau dėl vaidmens seriale „Volkeris, Teksaso reindžeris“, kuriame įkūnijo pagrindinį veikėją Kordelį Volkerį.

Č. Norisas turėjo keturis vaikus, iš pirmos santuokos – sūnus Miką, Eriką, iš kitos – dvynukus: sūnų Dakotą Alaną ir dukterį Danielą Kely.

## Kita veikla
Be aktorystės, Č. Norisas yra parašęs knygų apie kovos menus, fizinį pasirengimą, filosofiją, saviugdą. 1987 m. išleido autobiografiją, pavadintą „The Secret of Inner Strength“ („Vidinės jėgos paslaptis“).

Buvo respublikonų partijos šalininkas ir atvirai reiškė konservatyvias pažiūras. Reguliariai rašė skiltį dešiniojo sparno interneto svetainei WorldNetDaily.

Įsteigė United Fighting Arts Federation bei Kickstart Kids programas, skirtas ugdyti rizikos grupėje esančių vaikų savivertę ir padėti jiems per kovos menus išvengti narkotikų bei susikurti geresnę gyvenimo kryptį.

2005 m. tapo interneto memo „Faktai apie Čaką Norisą“, humoristiškai perdėtai pabrėžiančio jo gebėjimus, objektu. Šis reiškinys paskatino įvairių produktų, knygų, dviejų vaizdo žaidimų ir televizijos pokalbių laidų atsiradimą.

## Filmografija
* The Wrecking Crew (1969)
* Way of the Dragon (1972)
* The Student Teachers (1973)
* Slaughter in San Francisco (1974)
* The Warrior Within (1976) (dokumentinis)
* Bruce Lee, the Legend (1977) (dokumentinis)
* Breaker! Breaker! (1977)
* Good Guys Wear Black (1978)
* A Force of One (1979)
* The Octagon (1980)
* An Eye for an Eye (1981)
* Silent Rage (1982)
* Forced Vengeance (1982)
* Lone Wolf McQuade (1983)
* Missing in Action (1984)
* Missing in Action 2: The Beginning (1985)
* Code of Silence (1985)
* Invasion U.S.A. (1985)
* The Delta Force (1986)
* The Karate Kommandos (1986), animuotas šou vaikams.
* Braddock: Missing in Action III (1988)
* Hero and the Terror (1988)
* Delta Force 2: The Colombian Connection (1990)
* The Hitman (1991)
* Sidekicks (1992)
* Hellbound (1994)
* Top Dog (1995)
* Forest Warrior (1996)
* The President’s Man (2000)
* The President’s Man 2: A Line in the Sand (2002)
* Bells of Innocence (2003)
* Dodgeball: A True Underdog Story (2004)
* The Contender (2005)
* The Cutter (2005)
* The Expendables 2 (2012)

## Šaltiniai

## Nuorodos

*